સૈનિકે હુકમ આપીને બંનેને આગળ બોલાવ્યાં. બંને સ્ત્રીઓ તેની સામે ઊભી રહી, અને મનોમન તેમને આગળ બોલાવવા માટેના કારણો અંગે વિચારવા લાગી. “તારું નામ?” સૈનિકે રેજિનાને પૂછ્યું. રેજિનાએ નામ કહ્યું, એટલે સૈનિકે પાછળ પોતાના વાંસા પાસે હાથ નાખ્યો, અને ચામડાના પટ્ટાની નીચે કંઈક શોધવા લાગ્યો. રેજિનાને લાગ્યું કે પાછા આવી રહેલા એ હાથમાં જરૂર પિસ્તોલ હોવાની! પરંતુ સૈનિકના હાથમાં તો રેજિનાના પતિએ લખેલો પત્ર હતો! તેની પાસે હેનરી રોસનરનો પત્ર પણ હતો! એ સૈનિકે બંને સ્ત્રીઓને, પોતે તેમના પતિ સાથે થોડી મુસાફરી કરી હોવાની વાત કરી. મેન્સીએ ડબ્બાની નીચે ઉતરીને પેશાબ કરવાના બહાને બે ડબ્બાની વચ્ચે જવા દેવાની પરવાનગી માગી. ટ્રેન બહુ મોડી પડી હોય તો ઘણી વખત આવી પરવાનગી આપવામાં આવતી હતી. સૈનિકે તેમને હા પાડી.